
Uznesenie Okresný súd Lučenec v spore žalobcu Slovenská televízia a rozhlas, so sídlom Mlynská dolina, 845 45 Bratislava, IČO: 56 398 255, proti žalovanej S. F., nar. XX. XX. XXXX, bytom E. B. XXX/XX,XXX XX O., o zaplatenie 341,80 Eur istiny s príslušenstvom, takto rozhodol: Súd odpor žalovanej proti platobnému rozkazu Okresného súdu Lučenec zo dňa 11.12.2024 č. k. 26C/70/2024-15 o d m i e t a ako odpor podaný bez vecného odôvodnenia. odôvodnenie: 1. Dňa 02.12.2024 doručil žalobca tunajšiemu súdu žalobu, ktorou sa voči žalovanej domáhal zaplatenia sumy 341,80 Eur istiny s príslušenstvom a náhrady trovy konania, všetko z titulu nezaplatených úhrad za služby verejnosti poskytované žalobcom za kontrolované obdobie od 01.07.2017 do 30.06.2023, z titulu zmluvnej pokuty a poštových sadzieb spojených s vymáhaním. 2. Okresný súd o žalobe rozhodol platobným rozkazom zo dňa 11.12.2024 č. k. 26C/70/2024-15, ktorým žalobe v celom rozsahu vyhovel a rozhodol o trovách konania. Platobný rozkaz doručil súd žalovanej do vlastných rúk dňa 19.12.2024. 3. Dňa 23.12.2024, teda v lehote do 15 dní odo dňa doručenia platobného rozkazu, doručila žalovaná súdu písomné podanie označené ako „Odpor voči platobnému rozkazu“. Vo svojom podaní žalovaná uviedla, že je nemajetná, nemá dostatočne finančné prostriedky na uhradenie žalovanej sumy. K podanému odporu žalovaná pripojila Upovedomenie o zastavení exekúcie zo dňa 17.04.2024 sp. zn. XXXEX XXX/XX, z ktorého vyplýva, že exekučné konanie v prospech oprávneného Rozhlas a televízia Slovenska, v ktorom sa voči žalovanej ako povinnej vymáha pohľadávka vo výške 338,56 Eur s príslušenstvom, bolo zastavené z dôvodu, že za posledných 5 rokov od začatia exekúcie alebo od posledného zexekvovania majetku nepodarilo zistiť majetok alebo príjmy. Ktoré by mohli byť postihnuté exekúciou a ktoré by stačili na uhradenie trov exekútora. 4. Podľa § 267 ods. 1 Civilného sporového poriadku (ďalej len „CSP“), odpor proti platobnému rozkazu sa musí vecne odôvodniť. Ustanovenie § 129 sa pri nedostatku vecného odôvodnenia nepoužije. V odôvodnení žalovaný opíše rozhodujúce skutočnosti, o ktoré opiera svoju obranu proti uplatnenému nároku. K odporu pripojí listiny, na ktoré sa odvoláva, prípadne označí dôkazy na preukázanie svojich tvrdení. O tom musí byť žalovaný v platobnom rozkaze poučený. 5. Podľa § 267 ods. 2 CSP, súd uznesením odmietne odpor, ktorý bol podaný a) oneskorene, b) neoprávnenou osobou alebo c) bez vecného odôvodnenia; o tomto následku musí byť žalovaný poučený v platobnom rozkaze. 6. Podľa § 267 ods. 2 CSP, súd posudzuje vecné odôvodnenie odporu miernejšie, ak je žalovaný spotrebiteľom.
7. Súd pri svojom rozhodovaní vychádzal z citovaných ustanovení zákona, z ktorých vyplýva, že odpor proti platobnému rozkazu musí byť vecne odôvodnený, pričom platí, že odôvodnenie odporu sa musí týkať veci samej. Na odôvodnenie odporu podaného proti platobnému rozkazu musí žalovaný uviesť skutočnosti odôvodňujúce spochybnenie žalobcom tvrdeného nároku. Povinnosť odôvodniť odpor znamená uviesť také tvrdenia (skutkové alebo právne), ktoré spochybňujú opodstatnenosť rozhodnutia vydaného v skrátenom konaní. Súd však takto podaný odpor žalovanej nemohol považovať za vecne odôvodnený, nakoľko neobsahuje žiadne vecné alebo právne tvrdenia spochybňujúce opodstatnenosť uloženej povinnosti. Súd má za to, že žalovaná v podanom odpore neuviedla skutočnosti, ktoré by spochybňovali opodstatnenosť uloženej povinnosti a tým aj správnosť tohto rozhodnutia. Preto potom súd rozhodol tak, ako je uvedené vo výrokovej časti tohto uznesenia. 8. Súd záverom poznamenáva, že o splátkach, resp. o odklade splatnosti dlhu sa môže žalovaná dohodnúť priamo so žalobcom a to aj v exekučnom konaní. Poučenie: Proti tomuto uzneseniu súdu prvej inštancie je prípustné odvolanie. Odvolanie sa podáva v lehote 15 dní od doručenia uznesenia na Okresnom súde Lučenec písomne v 2 vyhotoveniach a rozhoduje o ňom Krajský súd v Banskej Bystrici. Odvolanie môže podať strana, v ktorej neprospech bolo rozhodnutie vydané. Odvolanie len proti odôvodneniu rozhodnutia nie je prípustné. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania.

